تورکیه‌نین خاریجی ایشلر ناظیری مولود چاووش اوغلو عراق-دا کرکوک شهر مجلیسی‌نین بیرطرفلی قراری ایله رسمی قوروم و تشکیلات‌لارا عراق بایراغی ایله یاناشی عراق بولگه‌سل کورد رهبرلیگینین بایراغی‌نین دا آسیلماسینا رئاکسیا گؤستردی.
"ت.ر.ت خبر"ین قوناغی اولان مولود چاووش اوغلو تورکیه‌نین عراق-دا ترور تشکیلاتی داعش ایله موباریزه آپاردیغی بیر زاماندا بئله بیر آددیمین دوغرو اولمادیغینی بیلدیردی.
هر کسین مسئولیتلی داورانماسی‌نین واجیب‌لیگینی قئید ائدن چاووش اوغلو تورکیه‌نین عراق-ین  تورپاق بوتؤو‌لوگونو دستک‌له‌دیگینی وورغولادی.
چاووش اوغلو:" بیز بوردا بولگه سل رهبرلیگین بو آددیمینی قبول ائتمیریک. او بؤلگه‌نین ائتنیک یاپیسینی دییش‌دیرمک دوغرو دئییل" دئدی.
مولود چاووش اوغلو آمریکا‌نین خاریجی ایشلر ناظیری رکس تیلرسونون صاباح آنکارایا ائدجیی سفره ده توخوندو.
ناظیر سفرده فتح الله چی ترور تشکیلاتی‌نین آمریکا-دا یاشایان قولدورباشی‌سی فتح الله گولن-ین تورکیه‌یه تحویل وئریلمه‌سی مسئله‌سی‌نین، سوریه، عراق و تورکیه- آمریکا موناسیبت‌لری‌نین ماراق دایره‌سینده اولان بوتون موضوع لارین موذاکیره اولوناجاغینی بیلدیردی.
گولن-ین تورکیه‌یه قایتاریلماسی مسئله‌سینده عدالت ناظیرلیگی ایله امکداش‌لیق ائتدیک‌لری، سندلری و علاوه دلیل‌لری آمریکا-یا گؤندردیک‌لری باره‌ده معلومات وئرن چاووش اوغلو فتونون تکجه تورکیه‌ده دئییل، آمریکا-داکی قوروم‌لارا دا سیزدیغینی قئید ائتدی.
غربین فتو-یا وئردیگی دستکدن ده دانیشان چاووش اوغلو:" بو گون فتونو آوروپادا قورویان‌لار 15 ژوئیه ده کی دؤولت چئوریلیشی جهدی‌نین آرخاسیندا بو تشکیلاتین اولدوغونو چوخ یاخشی بیلیرلر" دئدی.
مولود چاووش اوغلو نظرده توتولان رقه عملیاتی ایله باغلی اولا‌راق دا، آمریکا-نین یئنی رهبرلیگی‌نین اؤلکه داخیلی مسئله‌لره کؤکلندیگینی قئید ائده‌رک: " آمریکا-نین رقه ایله علاقه‌دار سیاستی قیسا مدت عرضینده آیدین اولار، اما اوباما رهبرلیگین‌دن فرق‌لی بیر موقع گؤزلییریک" دئدی.
بولوجو ترور تشکیلاتی پ.کا.کا-نین سوریه-ده کی قولو ی.پ.گ ایله بیرگه عملیات کئچیرمه‌نین یانلیش‌لیغینی آمریکایا  بیلدیردیک‌لرینی ایفاده ائدن مولود چاووش اوغلو تورکیه‌نین سوریه-نین اراضی بوتؤو‌لوگونو دستکلدیگینی و ی.پ.گ ایله بو بوتؤولوگون تامین اولونمایاجاغینی سؤیله‌دی.
